EELNÕU 2017/29

								KOMISJONID:

eelarve- ja arengu-		
haridus-		
kultuuri- 		
majandus-	X	
revisjoni-		
sotsiaal- 	JK	

VILJANDI LINNAVOLIKOGU

MÄÄRUS

21. detsember 2017   nr

Viljandi Linnavolikogu 25.02.2016 määruse nr 81 „Viljandi Linna omandis olevate eluruumide valdamise, kasutamise ja käsutamise ning sotsiaaleluruumide kasutusse andmise kord” muutmine

Määrus kehtestatakse kohaliku omavalitsuse korralduse seaduse § 6 lõike, § 22 lõike 1 punkti 37, sotsiaalhoolekande seaduse § 41 lõike 1 ja elamuseaduse § 8 punktide 1 ja 2 alusel.

§ 1. Muuta Viljandi Linnavolikogu 25.02.2016 määrust nr 81 „Viljandi Linna omandis olevate eluruumide valdamise, kasutamise ja käsutamise ning sotsiaaleluruumide kasutusse andmise kord”:

(1) § 8 sõnastada järgmiselt: “Eluruumide haldaja on linnavalitsus, mida esindab Viljandi Linnavalitsuse kinnisvara haldusamet (edaspidi haldusamet)”.

(2) § 10 sõnastada järgmiselt: “Haldusamet eluruumide haldaja esindajana korraldab elamute hooldus- ja remonditöid, vahendab kommunaalteenuseid, sõlmib teenuste osutamiseks vajalikke lepinguid, korraldab eluruumi üürilepingute täitmist ning täidab muude volikogu või linnavalitsuse õigusaktidega tema pädevusse antud eluruumidega seotud ülesandeid.”

(3) § 11 sõnastada järgmiselt: “Eluruumi varisemisohtlikuks või kasutamiskõlbmatuks tunnistamise, sellise eluruumi remontimise või selle muul viisil kasutamise, samuti lammutamise otsustab haldusameti kirjaliku taotluse alusel linnavalitsus. Eluruumi seisukorra kohta koostatakse hinnang, kus märgitakse eluruumi bilansiline maksumus, lühiiseloomustus, varisemisohtlikuks või kasutamiskõlbmatuks muutumise põhjused, eluruumiga seotud õigused ja kohustused ning muud eluruumiga seotud olulised andmed. Hinnangu koostab haldusamet või vastavat kvalifikatsiooni omav isik.“

(4) § 12 sõnastada järgmiselt: “Sotsiaaleluruumi üürile andmise otsustab sotsiaalkomisjon, mittesotsiaaleluruumi üürileandmise otsustab korterikomisjoni ettepanekul linnavalitsus. Sotsiaalkomisjon lähtub otsuse tegemisel eluruumi vajava isiku taotluse esitanud isiku reaalsetest võimalustest ja vajadustest, hinnates eluruumi sobivust konkreetsele eluruumi vajavale isikule.”

(5) § 13  sõnastada järgmiselt: “Eluruumi kasutamise aluseks on eluruumi üürileping, mille sõlmib linnavalitsuse korralduse alusel haldusamet. Üürileping sõlmitakse kirjalikult 14 kalendripäeva jooksul arvates üürileandmise korralduse teatavakstegemise päevast.“

(6) § 17 sõnastada järgmiselt: “Paragrahvis 13 sätestatud tähtaja jooksul üürilepingu mõjuva põhjuseta sõlmimata jätmise korral tühistatakse eluruumi üürileandmise korraldus. Mõjuva põhjuse ilmnemisel võib haldusamet pikendada üürilepingu sõlmimise tähtaega.”

(7) § 18 sõnastada järgmiselt: „Eluruumi valdus antakse üle ja võetakse vastu üleandmise - vastuvõtmise aktiga, millele kirjutavad alla üürnik ja haldaja esindajana haldusamet.“

(8) § 19 sõnastada järgmiselt: “Korteriühistu, elamuühistu, korteriomanike ühisuse liikmena tegutsemisel vms esindab Viljandi linna eluruumi haldaja esindajana haldusameti ametnik linnapea volituse alusel.”

(9) § 20 sõnastada järgmiselt: “Üürilepingu pikendamise otsustab sotsiaaleluruumide puhul sotsiaalkomisjon, mittesotsiaaleluruumide puhul otsustab üürilepingu pikendamise linnavalitsus arvestades korterikomisjoni ettepanekut.”

(10) § 26 sõnastada järmiselt: “Eluruumide kasutamise lepingud lõpevad tähtaja möödumisega. Sõltuvalt lepingu pikkusest ja kooskõlas Võlaõigusseadusega saadab üürnik lepingu pikendamise sooviavalduse linnavalitsusele 2 kuud enne üürilepingu lõppemist.“

(11) § 27 sõnastada järgmiselt: “Linnavalitsusel on õigus lõpetada üürileping ennetähtaegselt lepingus, seaduses või käesolevas määruses sätestatud alustel. Üürilepingu erakorralise ülesütlemise sotsiaaleluruumi puhul otsustab sotsiaalkomisjon. Mittesotsiaaleluruumi üürilepingu erakorralise ülesütlemise otsustab linnavalitsus arvestades korterikomisjoni ettepanekut.”

(12) § 34 sõnastada järgmiselt: „Sotsiaalametil on mõjuvatel põhjustel õigus teha haldusametile ettepanek sotsiaaleluruumi isiku kasutusse andmiseks enne üürile andmise otsuse tegemist. Mõjuvaks põhjuseks loetakse olukorda, kus isikule eluruumi koheselt andmata jätmise korral ohustaks see isiku või tema perekonna elu ja tervist.“

§ 2. Määrus jõustub kolmandal päeval pärast avaldamist Riigi Teatajas.

(allkirjastatud digitaalselt)
Helir-Valdor Seeder
linnavolikogu esimees

Koostaja(d): Krisli Hendrikson
Esitatud: 29.11.2017
Esitaja: Viljandi Linnavalitsus			Ettekandja: Kalvi Märtin
Lk arv: 3
Hääletamine: nõudmisel

Seletuskiri
Viljandi Linnavolikogu 25.02.2016 määruse nr 81 „Viljandi Linna omandis olevate eluruumide valdamise, kasutamise ja käsutamise ning sotsiaaleluruumide kasutusse andmise kord” muutmine

Eelnõu eesmärk on kaasajastada Viljandi linnale kuuluvate sotsiaaleluruumide haldamise regulatsiooni, tuua allapoole volituste piir ning optimeerida haldusprotsessidele kuluvat aega.
Käesoleva eelnõu temaatikat reguleerivad elamuseadus ning sotsiaaleluruumide osas sotsiaalhoolekandeseadus.
2017. aasta II kvartalis loodi uus eraldiseisev kinnisvara haldusameti haldusüksus, mille üheks eesmärgiks on majandusametilt üle võtta kõik elamumajandusega seotud funktsioonid ning seeläbi lihtsustada ja kiirendada elamumajanduse korraldamisega seotud tööprotsesse.
Seni kehtiva korra alusel määras ja otsustas sotsiaalelupinna kasutusse andmise sotsiaalkomisjoni ettepanekute alusel linnavalitsus. Uue korra kohaselt oleks sotsiaaleluruumide määramine sotsiaalkomisjoni pädevuses, mille liikmed teavad ja tunnevad sotsiaaleluruume vajavaid inimesi ja nende vajadusi, sest nad tegelevad nende inimestega igapäevaselt. Linnale kuuluvate mittesotsiaaleluruumide staatuse määrab endiselt linnavalitsus.
Käesolev eelnõu ei too endaga kaasa linna eelarvele täiendavaid kulutusi, kuivõrd koos õigustega ja kohustustega läheb varasemalt majandusameti eelarves olnud raha üle kinnisvara haldusameti eelarvesse täitmiseks.

(allkirjastatud digitaalselt)
Krisli Hendrikson
elamumajanduse spetsialist